5. ΑΠΟΦΑΣΗ ΥΠΟΥΡΓΟΥ ΜΑΚΕΔΟΝΙΑΣ – ΘΡΑΚΗΣ Αριθ. οικ. 5365 της 1/17 Οκτ. 1997 (ΦΕΚ Β΄ 919) Συγκρότηση Ειδικού Συντονιστικού Συμβουλίου Περιφερειών. Έχοντας υπόψη: 1.Τις διατάξεις: α.Του άρθρ. 1 παρ. 4 του Νόμ. 2503/1997 «Διοίκηση, Οργάνωση, Στελέχωση της Περιφέρειας, ρύθμιση θεμάτων για την τοπική αυτοδιοίκηση και άλλες διατάξεις» (ΦΕΚ 107/Α). β.Του Νόμ. 1558/1985 (ΦΕΚ 137/Α) και ειδικότερα του άρθρ. 29Α όπως το άρθρο αυτό προστέθηκε με το άρθρ. 27 του Νόμ. 2081/1992 (ΦΕΚ 154 Α΄). Το γεγονός ότι από τις διατάξεις αυτής της απόφασης δεν προκαλείται δαπάνη σε βάρος του κρατικού προϋπολογισμού, αποφασίζουμε: Συγκροτούμε στο Υπουργείο Μακεδονίας – Θράκης Ειδικό Συντονιστικό Συμβούλιο Περιφερειών, που εμπίπτουν στο χώρο αρμοδιότητας του Υπουργείου, για την στήριξη της περιφερειακής διοίκησης της Μακεδονίας – Θράκης και την εναρμόνιση της πολιτικής των περιφερειών ως εξής: 1.Από τον Υπουργό Μακεδονίας – Θράκης ως πρόεδρο αναπληρούμενο από τον Γενικό Γραμματέα του Υπουργείου και 2.Από τους Γενικούς Γραμματείς των περιφερειών Κεντρικής Μακεδονίας, Δυτικής Μακεδονίας και Ανατολικής Μακεδονίας και Θράκης, ως μέλη. Στις συνεδριάσεις του Συμβουλίου, ανάλογα με τα εξεταζόμενα θέματα, μπορεί να καλούνται κατά περίπτωση και υπηρεσιακοί παράγοντες. Το Συμβούλιο συνέρχεται τακτικά κάθε μήνα και σε έκτακτες συνεδριάσεις για ειδικά θέματα κατά περίπτωση καθώς επίσης και κατά τη διάρκεια της κατάρτισης ετήσιων και μεσοπρόθεσμων προγραμμάτων. Το Συμβούλιο συγκαλείται από τον Πρόεδρο τακτικά ή κατά περίπτωση ή και μετά από πρόταση άλλου Υπουργού για εξέταση θέματος του Υπουργείου του. Το Συμβούλιο υποστηρίζεται από τις υπηρεσίες του Υπουργείου Μακεδονίας – Θράκης. 